ทุนสำรองทางการลด1,200 ล้านดอลลาร์
ธปท.เผยทุนสำรองระหว่างประเทศลด 1,200 ล้านเหรียญสหรัฐ อยู่ที่ระดับ 1.801 แสนล้านเหรียญสหรัฐ
7 ต.ค. 2554

ธปท.เผยทุนสำรองระหว่างประเทศลด 1,200 ล้านเหรียญสหรัฐ อยู่ที่ระดับ 1.801 แสนล้านเหรียญสหรัฐ 
ธนาคารแห่งประเทศไทย(ธปท.) รายงานฐานะทุนสำรองระหว่างประเทศ ณ วันที่ 30ก.ย.ปีนี้อยู่ที่ระดับ 1.801 แสนล้านเหรียญสหรัฐ หรือประมาณ 5.611 ล้านล้านบาท ลดลง 1,200 ล้านเหรียญสหรัฐ หรือประมาร 3.72 หมื่นล้านบาท หากคิดอัตราแลกเปลี่ยนที่ระดับ 31 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.813 แสนล้านเหรียญสหรัฐ หรือประมาณ 5.588 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิ(Forward)อยู่ที่ระดับ 2.73 หมื่นล้านเหรียญสหรัฐ เท่ากับสัปดาห์ก่อนหน้า ส่งผลให้ทุนสำรองระหว่างประเทศสุทิที่รวมระหว่างทุนสำรองระหว่างประเทศและ Forwardในปัจจุบันอยู่ที่ระดับ 2.074 แสนล้านเหรียญสหรัฐ 
ทั้งนี้ คาดว่าสาเหตุทีทำให้ทุนสำรองระหว่างประเทศลดลงต่อเนื่องมาหลายสัปดาห์ในช่วงนี้น่าจะเป็นผลมาจากการตีมูลค่าจากเงินตราต่างประเทศสกุลต่างๆโดยเฉพาะเงินยูโรเป็นเงินเหรียญสหรัฐมีมูลค่าลดลง และส่วนหนึ่งเป็นผลจากการที่ธปท.จำเป้นต้องนำเงินเหรียญสหรัฐออกมาขายในตลาด เพื่อดูแลตลาดเงินไม่ให้ผันผวนและเงินบาทอ่อนค่าเร็วเกินไปด้วย 
สำหรับฐานะเงินหรือเงินสดหมุนเวียนในมือภาคเอกชนและเงินฝากของสถาบันการเงินในธปท.อยู่ที่ระดับ 1.229 ล้านล้านบาท เพิ่มขึ้นเล็กน้อยจากสัปดาห์ก่อนซึ่งเคยอยู่ที่ระดับ 1.172 ล้านล้านบาท